*VEGA præsenterer:*

**Dundrende dobbeltkoncert fra to af dansk death metals fortropper**

*BAEST og I’ll Be Damned river dig d. 26. oktober rundt i en tornado af geder og forbandelser i Lille VEGA.*

Til oktober sætter to af landets vildeste metalbands vind i sejlene og drager på togt. Død og ødelæggelse tordner gennem VEGA i et skræddersyet inferno af umættelige BAEST og utrættelige I’ll Be Damned. De to bands forvandler scenen til en slagmark, hvor der bliver budt ind med geder, forbandelser og fandenivoldske musikalske dueller på kryds og tværs.

Der er kridtet op til en hæsblæsende aften, hvor publikum ikke får et ben til jorden, og hvor du kan forvente samtlige ti banditter på scenen – samtidigt! Det kan givetvis betyde store guitarbattles, 2-mands trommesolo, 20 basslappende fingre og mindst 100-mands energi kanaliseret gennem skrålhals 1 og 2 – forsangerne Simon Olsen og Stig Gamborg. Alle – inklusive dig – er sendt i krig. Ingen kan vide sig sikre.

BAEST spiller hårdtslående og melodisk death metal på thrash-guitarer, inspireret af den berygtede ’buzzsaw’-guitartone fremkaldt af BOSS HM-2 pedalen, kendt fra de svenske bands Bloodbath og Entombed. BAEST er et death metal-band med kant rost for deres karakteristiske headbanging skills og karismatiske liveoptrædender med fuld smæk på energiniveauet.

I’ll Be Damned er kendt for deres kraftfulde og højenergiske liveoptrædender, som præsenterer fire gutter, der leverer et dundrende fundament for den gådefulde, skrålende og prædikende frontmand, Stig Gamborg. Bevæbnet med inspiration fra AC/DC, Pantera og Rage Against the Machine smelter bandet et potent, men melodisk groove sammen som et slag i ansigtet med lyrisk skarphed og forenende paroler.

Begge bands har udgivelser på vej, og denne tour vil være den første mulighed for at høre det spritnye materiale fra de to bands. BAEST har netop annonceret deres debutalbum, som udgives i sommeren 2018 hos Century Media Records og I’ll Be Damned står til at udgive opfølgeren til deres internationalt, roste debutalbum senere på året.

**Fakta om koncerten:**

BAEST (DK) + I’ll Be Damned (DK)

Fredag d. 26. oktober kl. 21.00

Lille VEGA, Enghavevej 40, 1674 København V
Billetpris: 150 kr. + gebyr
Billetsalget starter 10. april via vega.dk og Ticketmaster